## Naredba o mjerama za sprječavanje pojave i širenja influence ptica na području Republike Hrvatske

### NN 70/2006 (26.6.2006.), Naredba o mjerama za sprječavanje pojave i širenja influence ptica na području Republike Hrvatske

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1681**

Na temelju članka 41. stavka 5. Zakona o veterinarstvu (»Narod­ne novine«, broj
70/97., 105/01. i 172/03.), ministar poljoprivrede, šumarstva i vodnoga
gospodarstva donosi

## NAREDBU

### O MJERAMA ZA SPRJEČAVANJE POJAVE I ŠIRENJA INFLUENCE PTICA NA PODRUČJU REPUBLIKE HRVATSKE

I.

1) Zaraženim područjem smatra se krug od tri kilometra od mjesta pojave
visokopatogene Influence ptica, i to:
a) Grudnjak u općini Zdenci,
b) Našice u općini Našice,
2) Ugroženim područjem smatra se krug od deset kilometra od mjesta pojave
patogene Influence ptica, i to:
a) Grudnjak u općini Zdenci,
b) Našice u općini Našice,

II.

Radi sprječavanja pojave i širenja influence ptica naređuju se sljedeće mjere:
1. Obvezno držanje sve peradi, bezgrebenki (kivi, emu, nandu i noj) i pernate
divljači na području Republike Hrvatske u ograđenim prostorima na način da je
onemogućen svaki kontakt s divljim pticama;
2. Zabrana stavljanja u promet na područjima koja se nalaze u krugu 10 km od
utvrđenih žarišta bolesti: žive peradi, bezgrebenki (kivi, emu, nandu i noj),
uzgojene i divlje pernate divljači i drugih nespomenutih živih ptica (ptice
kućni ljubimci), osim upućivanja na klanje iz uzgoja u registrirane objekte za
klanje pod posebnim uvjetima i nadzorom veterinarske inspekcije;
3. Puštanja i natjecanja golubova listonoša i tiplera dozvoljena su samo u
zemlji a izvan zaraženih i ugroženih područja iz točke I. ove naredbe, pod
uvjetom da se golubovi listonoše i tipleri drže na gospodarstvu gdje nema uzgoja
domaće peradi i divljih ptica i u zatvorenom golubarniku iz kojeg ne mogu
slobodno izlijetati i ulijetati.
4. Zabrana izvoza žive peradi, bezgrebenki, uzgojene i divlje pernate divljači,
drugih nespomenutih živih ptica uključujući ptice u pratnji njihovih vlasnika
(ptice kućni ljubimci), rasplodnih jaja navedenih vrsta, mesa peradi, mesa
bezgrebenki, mesa divlje pernate divljači, mesa uzgojene pernate divljači,
proizvoda od mesa koji se sastoje, ili sadrže meso peradi, bezgrebenki, meso
uzgojene ili divlje pernate divljači, sirove hrane za kućne ljubimce koja se
sastoji ili sadrži bilo koje dijelove tijela pernate divljači, netretiranih
lovačkih trofeja od bilo kojih ptica i netretirano perje ili dijelove perja ako
potječu sa zaraženih ili ugroženih područja iz točke I. ove Naredbe;
5. Zabrana unošenja na područja koja se nalaze u krugu 10 km od utvrđenih
žarišta bolesti žive peradi, bezgrebenki, uzgojene i divlje pernate divljači i
drugih nespomenutih živih ptica uključujući ptice u pratnji njihovih vlasnika
(ptice kućni ljubimci);
6. Zabrana lova sve pernate divljači na područjima koja se nalaze u krugu 10 km
od utvrđenih žarišta bolesti;
7. Zabrana lova na cijelom području Republike Hrvatske pernate divljači
sljedećih vrsta: šljuka kokošica (Gallinago gallinago L.), guska divlja –
glogovnjača (Anser fabalis Latham.), guska divlja – lisasta (Anser albifrons
Scopoli.), patka divlja gluhara (Anas platyrhynchos L.), patka divlja glavata (Aythya
ferina L.), patka kreketaljka (Anas streptera L.), patka krunasta (Aythya
fuligula L.), patka lastarka (Anas acuta L.), patka pupčanica (Anas querquedula
L.), patka žličarka (Anas clypeata L.), patka kržulja (Anas crecca L.), liska
crna (Fulica atra L.);
8. Provođenje pojačane dezinfekcije prijevoznih sredstava kojima se prevoze
pošiljke peradi, bezgrebenki, uzgojene i divlje pernate divljači i ptica;
9. Osiguravanje i održavanje higijenskih uvjeta i biosigurnosnih mjera na svim
objektima za uzgoj i držanje peradi, bezgrebenki, uzgojene i divlje pernate
divljači i ptica;
10. Obvezno prijavljivanje svih promjena u zdravstvenom stanju i ponašanju
životinja kao i kontakata s moguće zaraženim životinjama nadležnoj veterinarskoj
organizaciji.

III.

Zabrana iz točke II. podtočke 2. ove Naredbe ne odnosi se na pošiljke:
1. Žive peradi, bezgrebenki i drugih nespomenutih živih ptica koje se, zbog
tehnoloških razloga, upućuju iz objekata kontroliranog i zatvorenog uzgoja u
druge kontrolirane i zatvorene objekte za držanje i uzgoj, po odobrenju
nadležnog županijskog veterinarskog inspektora i pod posebnim uvjetima;
2. Jednodnevne peradi iz registriranih valionica koje se upućuju u gospodarstva;
3. Uzgojene i divlje pernate divljači, koje se zbog tehnoloških razloga upućuju
iz objekata kontroliranog i ograđenog uzgoja u druge kontrolirane i ograđene
nastambe i prostore, po odobrenju nadležnog veterinarskog inspektora i pod
posebnim uvjetima.

IV.

Zabrana iz točke II. podtočke 3. ove Naredbe ne odnosi se na pošiljke:
1. Mesa peradi, mesa bezgrebenki, mesa divlje pernate divljači, mesa uzgojene
pernate divljači, proizvoda od mesa koji se sastoje, ili sadrže meso peradi,
bezgrebenki, meso uzgojene ili divlje pernate divljači, sirove hrane za kućne
ljubimce i netretirane hrane za životinje koja sadrži bilo koji dio peradi,
bezgrebenki, uzgojene ili divlje pernate divljači dobivenih od ptica zaklanih
prije 1. kolovoza 2005;
2. Proizvoda od mesa koji se sastoje ili sadrže meso pernate divljači pod
uvjetima da je meso ovih vrsta podvrgnuto termičkoj obradi u središtu proizvoda
od najmanje 70° C;
3. Perja ili dijelova perja za koje se na popratnim dokumentima potvrđuje da su
tretirani vrućom parom ili nekom drugom metodom koja osigurava da se tom
pošiljkom ne mogu prenijeti patogeni uzročnici.

V.

Danom stupanja na snagu ove naredbe prestaje važiti Naredba o mjerama za
sprječavanje pojave i širenja influence ptica na područ­ju Republike Hrvatske
(»Narodne novine«, br. 54/06).

VI.

Ova Naredba stupa na snagu danom objave u »Narodnim novinama«.

Klasa: 322-01/06-01/44
Urbroj: 525-01-06-01
Zagreb, 19. lipnja 2006.

Ministar
**Petar Čobanković**, v. r.

Naredba, NN 70/2006-1681
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)